Na temelju članka 119. Statuta Filozofskog fakulteta (pročišćeni tekst) te sukladno Pravilniku o studijima i studiranju na Sveučilištu Josipa Jurja Strossmayera u Osijeku, Fakultetsko vijeće na svojoj 9. sjednici održanoj dana 3. srpnja 2013. donijelo je sljedeća

**PRAVILA**

**ZA IZVEDBU POSLIJEDIPLOMSKOG DOKTORSKOG STUDIJA**

***PEDAGOGIJA I KULTURA SUVREMENE ŠKOLE***

**I. OPĆE ODREDBE**

**Članak 1.**

Ovim Pravilima pobliže se uređuje ustroj i izvedba sveučilišnog poslijediplomskog doktorskog studija *Pedagogija i kultura suvremene škole* (u daljnjem tekstu: doktorski studij), uvjeti upisa, gubitak statusa studenta, postupak prijave, ocjene i obrane doktorskog rada te druga pitanja od važnosti za izvođenje studija.

**II. USTROJ I IZVEDBA DOKTORSKOG STUDIJA**

**II.1. Ustroj doktorskog studija**

**Članak 2.**

(1) Filozofski fakultet (u daljnjem tekstu: Fakultet) na temelju Odluke Senata Sveučilišta Josipa Jurja Strossmayera u Osijeku od 6. svibnja 2013. ustrojava i izvodi doktorski studij *Pedagogija i kultura suvremene škole* iz znanstvenog područja društvenih znanosti, znanstvenog polja pedagogija, **znanstvenih grana sustava pedagogijskih disciplina.**

(2) Završetkom poslijediplomskog doktorskog studija student stječe 180 ECTS bodova i stupanj doktora znanosti iz područja društvenih znanosti, polje pedagogija, **znanstvenih grana sustava pedagogijskih disciplina**.

**II.2. Trajanje doktorskog studija**

**Članak 3.**

(1) Doktorski studij u punom radnom vremenu traje u pravilu tri godine.

(2) Doktorski studij s dijelom radnog vremena traje najviše pet godina.

**II.3. Jezik**

**Članak 4.**

Nastava na doktorskom studiju izvodi se na standardnom hrvatskom jeziku.

**III. STUDENTI DOKTORSKOG STUDIJA**

**Članak 5.**

Status studenta doktorskog studija može steći:

• asistent ili znanstveni novak zaposlen u ustanovi nositelja studija

• osoba koja sama snosi troškove studija

• osoba čije troškove snosi ustanova u kojoj je zaposlen

• stipendist hrvatskih ili međunarodnih stipendija.

**Članak 6.**

(1) Studenti doktorskog studija mogu studirati u punom radnom vremenu ili u dijelu radnog

vremena.

(2) Studenti doktorskog studija u punom radnom vremenu jesu asistenti i znanstveni novaci

koji ne participiraju u troškovima doktorskog studija (školarini).

(3) Studij s dijelom radnog vremena namijenjen je studentima koji uz studij obavljaju neki

drugi posao.

(4) Troškove doktorskog studija (školarine) za studente koji studiraju u dijelu radnog vremena snose sami studenti, ustanova zaposlenja ili neka druga institucija.

**IV. UPIS NA DOKTORSKI STUDIJ**

**IV.1. Pravo upisa na doktorski studij**

**Članak 7.**

(1) Broj upisnih mjesta (upisne kvote) na doktorskom studiju određuju se prema istraživačkim i nastavničkim kapacitetima Fakulteta.

(2) Upis na doktorski studij provodi se temeljem javnog natječaja koji raspisuje Fakultetsko vijeće Fakulteta. Javni natječaj za upis na doktorski studij raspisuje se najmanje mjesec dana prije početka nastave na doktorskom studiju i objavljuje se u dnevnom tisku i na mrežnim stranicama Fakulteta.

(3) Doktorski studij pedagogije mogu upisati studenti koji su završili sveučilišni diplomski studij pedagogije (i srodnih znanosti) i time stekli 300 ECTS-bodova ili studenti koji su diplomirali četverogodišnji sveučilišni dodiplomski studij pedagogije (i srodnih znanosti) po studijskom sustavu prije 2005. Srodne znanosti iz područja društvenih i humanističkih znanosti jesu: filozofija, psihologija, sociologija, edukacijsko-rehabilitacijske znanosti, informacijske i komunikacijske znanosti te druga znanstvena područja koja imaju nastavničko usmjerenje.

(4) Odobrenje upisa (i eventualne) razlikovne ispite predložit će (za svaki pojedini slučaj) Povjerenstvo za stjecanje doktorata znanosti poslijediplomskog doktorskog studija.

(5) Kandidati sa stečenim akademskim stupnjem magistra znanosti upisuju se na doktorski studij u skladu sa studijskim programom, a Povjerenstvo za stjecanje doktorata znanosti donijet će odluku o priznavanju odgovarajućih ECTS bodova koje donosi magisterij znanosti, odnosno odrediti obveze na doktorskom studiju.

**IV.2. Upis na doktorski studij i stjecanje statusa studenta doktorskog studija**

**Članak 8.**

(1) Na poslijediplomski doktorski studij mogu se upisati pristupnici koji su završili diplomski studij s prosječnom ocjenom od najmanje 4,0.

**Članak 9.**

(1) Povjerenstvo za stjecanje doktorata znanosti na temelju utvrđenih kriterija (prosječna ocjena na diplomskom studiju, motivacija za znanstvenoistraživački rad u području pedagogije te pismena preporuka dvaju nastavnika iz prethodno završenog diplomskog studija) utvrđuje listu izabranih pristupnika za upis na doktorski studij u punom radnom vremenu i dijelu radnog vremena i objavljuje je na oglasnoj ploči i na mrežnoj stranici Fakulteta.

(2) Pristupnici koji su ostvarili pravo upisa na doktorski studij u punom radnom vremenu, a zaposleni su na Filozofskom fakultetu, Osijek u statusu asistenta ili znanstvenog novaka, ne participiraju u troškovima doktorskog studija, odnosno ne plaćaju školarinu.

(3) U slučaju da se na doktorski studij upiše osoba u suradničkom zvanju asistenta i na radnom mjestu asistenta iz javnog znanstvenog instituta i nema osigurane troškove doktorskog studija iz vlastitih prihoda javnog znanstvenog instituta već su sredstva osigurana iz državnog proračuna, suglasnost za zaključenje ugovora o radu daje ministar.

(4) Ukoliko ministar ne izda suglasnost za zaključenje ugovora o radu na suradničko mjesto asistenta navedeno u prethodnom stavku, pristupnik sklapa ugovor o studiranju uz plaćanje i ostvaruje pravo upisa na doktorski studij u dijelu radnog vremena.

(5) Pristupnici koji su ostvarili pravo upisa na doktorski studij u dijelu radnog vremena zaključuju ugovor o studiranju uz plaćanje. Ugovorom o studiranju između Fakulteta i pristupnika koji je ostvario pravo upisa na doktorski studij u dijelu radnog vremena uređuju se međusobna prava i obveze tijekom studiranja na doktorskom studiju.

(6) Ukoliko se na doktorski studij prijavi veći broj pristupnika od utvrđenog kapaciteta (upisne kvote) provodi se razredbeni postupak za odabir polaznika doktorskog studija.

**IV.3. Posebni načini upisa doktorskog studija i stjecanje doktorata bez upisa na doktorski studij**

**Članak 10.**

(1) Osoba koja je ostvarila znanstvena dostignuća, koja svojim značenjem odgovaraju uvjetima za izbor u znanstvena zvanja, može na temelju odluke Fakultetskog vijeća Fakulteta i uz suglasnost Senata steći doktorat znanosti izradom i javnom obranom doktorskog rada bez upisivanja na doktorski studij.

(2) Znanstvena dostignuća ostvaruju se ispunjavanjem uvjeta u skladu sa Zakonom i posebnim propisima za izbor u najmanje znanstveno zvanje znanstvenog suradnika u odgovarajućem znanstvenom području i polju.

**IV.4. Studijski savjetnik**

**Članak 11.**

Studentu doktorskog studija Povjerenstvo za stjecanje doktorata znanosti tijekom prvoga semestra dodjeljuje studijskog savjetnika koji mu pomaže tijekom studija i prati njegov rad i postignuća.

Studijski savjetnik može biti i mentor studenta za izradu doktorskog rada.

**IV.5. Mentor**

**Članak 12.**

(1) Studentu u izradi doktorskog rada pomaže mentor kojeg na prijedlog studenta, a uz suglasnost Povjerenstva za stjecanje doktorata znanosti, imenuje Fakultetsko vijeće Fakulteta do kraja prve godine studija.

(2) Fakultetsko vijeće Fakulteta u skladu sa stavkom 1. ovog članka imenuje mentora uz njegovu prethodnu pisanu suglasnost o prihvaćanju mentorstva.

**Članak 13.**

Za mentora može biti imenovan/imenovana:

• nastavnik u znanstveno-nastavnom zvanju (docent, izvanredni i redoviti profesor ili znanstvenik izabran u znanstveno zvanje (znanstveni suradnik, viši znanstveni suradnik ili znanstvenik savjetnik)

• osoba koja je izabrana u znanstveno ili znanstveno-nastavno zvanje te je aktivno uključena u znanstveno istraživanje iz područja doktorskog rada

• osoba koja ima znanstvena postignuća tijekom posljednjih pet godina i objavila je relevantne znanstvene radove vezane za temu doktorskog istraživanja

• professor emeritus koji sudjeluje u izvođenju nastave na doktorskom studiju

• osoba koja je ugledni međunarodni znanstvenik i nije zaposlena na Fakultetu, ali na temelju posebnog ugovora sudjeluje u izvođenju nastave na doktorskom studiju.

**Članak 14.**

(1) Mentor pomaže studentu tijekom doktorskog studija i obvezan je voditi studenta, i to posebice u znanstvenom radu i primjeni znanstvenih metoda tijekom izrade doktorskog rada, pratiti kvalitetu njegovog rada, poticati ga na objavljivanje radova i omogućiti mu sudjelovanje u znanstvenim i umjetničkim projektima.

(2) Mentor je obvezan jednom godišnje podnositi izvješće o radu studenta i njegovom napredovanju tijekom doktorskog studija.

(3) U slučaju da mentor koji je preuzeo mentorstvo na doktorskom studiju odlazi u mirovinu prije završetka doktorskog rada, ima pravo uz suglasnost Povjerenstva za stjecanje doktorata znanosti završiti mentorstvo do završetka postupka obrane doktorskog rada.

**IV.6. Obveze studenta doktorskog studija**

**Članak 15.**

(1) Student doktorskog studija obvezan je izvršavati svoje nastavne i izvannastavne aktivnosti utvrđene studijskim programom koje mu prema ECTS bodovnom sustavu, utvrđenom studijskim programom, omogućuju napredovanje tijekom doktorskog studija.

(2) Student doktorskog studija ima pravo jedanput promijeniti mentora ili temu uz pisani zahtjev Povjerenstvu za stjecanje doktorata znanosti i uz pisano očitovanje prethodnog mentora.

(3) Student doktorskog studija obvezan je prije obrane doktorskog rada imati objavljen najmanje jedan znanstveni rad iz područja istraživanja teme doktorskoga rada.

**V. STRUKTURA DOKTORSKOG STUDIJA**

**Članak 16.**

(1) Studij traje tri godine, odnosno 6 semestara, a ukupan broj ECTS bodova je 180 (30 po semestru).

(2) Studij se temelji na 5 programskih jezgri (*Teorijsko-metodologijska jezgra*; *Kurikulumska jezgra*; *Institucionalni odgoj i obrazovanje*; *Kulturno-pedagoška jezgra; Znanstvenoistraživačka jezgra*) koje su oblikovane s obzirom na 4 osnovna odgojno-obrazovna područja (*Temeljno područje*; *Suvremeni odgoj i obrazovanje*; *Suvremena škola*; *Pedagoška kultura škole*) prema načelu semestralnih obveznih i izbornih kolegija s temeljnim teorijsko-metodološkim i praktičnim spoznajama iz područja pedagogijske znanosti nužnih za učinkovit samostalan znanstvenoistraživački rad u sustavu odgoja i obrazovanja, tenenastavnog samostalnog znanstvenoistraživačkog i mentorsko-konzultativnog dijela studija (*Znanstvenoistraživački rad*; *Izrada, prijava i javna obrana teme doktorskog rada (sinopsisa)*; *Obrana doktorske disertacije*).

(3) Polaznici tijekom II. semestra prve godine studija odabiru mentora i temu doktorske disertacije, uz obvezu izrade, prijave i javne obrane sinopsisa doktorskog rada tijekom IV. semestra druge godine studija.

(4) Studenti tijekom doktorskog studija, a najkasnije u trećoj studijskoj godini, sudjeluju u znanstveno-istraživačkom radu u okviru studijskih obveza, znanstvenih projekata na Odsjeku za pedagogiju ili drugim znanstvenim ustanovama istog smjera te drugim oblicima znanstvenog rada gdje trebaju ostvariti 60 ECTS bodova zadovoljavanjem najmanje 4 različita od 7 ponuđenih uvjeta, čiju će relevantnost vrednovati Povjerenstvo za stjecanje doktorata znanosti:

1. izlaganje na domaćem znanstvenom skupu\*\* - 15 ECTS-bodova
2. izlaganje na međunarodnom znanstvenom skupu - 20 ECTS-bodova
3. objavljen rad u stručnom časopisu - 10 ECTS-bodova
4. objavljen rad u referentnom znanstvenom časopisu\*\* - 20 ECTS-bodova
5. prikaz knjige objavljene na stranom jeziku – 10 ECTS-bodova
6. sudjelovanje / suradnja u znanstvenom programu – znanstvenim projektima Odsjeka za pedagogiju ili u drugim znanstvenim ustanovama i sredinama - 15 ECTS-bodova.
7. boravak na istaknutim domaćim i inozemnim sveučilištima u trajanju najmanje 3 mjeseca- 20 ECTS bodova

(\*\*obvezatan uvjet)

**V.1. Uvjeti napredovanja kroz studij**

**Članak 17.**

(1) Uvjetni upis višeg semestra unutar iste godine studija moguć je s najmanje 12 ECTS-bodova. Razliku bodova student mora nadoknaditi u sljedećem semestru.

(2) Za upis u sljedeću godinu studija, student mora prikupiti minimalno 25 ECTS-bodova.

(3) Tijekom trogodišnjeg studiranja student mora sakupiti 180 ECTS-bodova.

**V.2. Kriteriji prijenosa ECTS-bodova**

**Članak 18.**

Povjerenstvo za stjecanje doktorata znanosti odredit će bodovnu vrijednost predmeta koje studenti mogu izabrati iz drugih studija na sveučilištu-predlagaču ili drugim sveučilištima.

**V.3. Nastavak prekinutog doktorskog studija**

**Članak 19.**

(1) Studenti koji su prekinuli studij mogu ga nastaviti pod uvjetom da skupe minimum 20 ECTS bodova u onom semestru u kojem su prekinuli studij. Studenti koji su izgubili pravo na studij, mogu ga ponovno započeti uz priznavanje stečenih ECTS bodova.

(2) Student kojem je prestao status studenta doktorskog studija zbog prekida studija može nastaviti studij pod uvjetom da od dana prekida studija nije prošlo više od tri godine.

(3) Zahtjev za odobrenje nastavka prekinutog studija podnosi se Povjerenstvu za stjecanje doktorata znanosti uz priložen indeks i potvrdu o apsolviranom dijelu studijskog programa doktorskog studija.

(4) Odluku o odobrenju nastavka prekinutog studija donosi Povjerenstvo za stjecanje doktorata znanosti, a sadrži odobrenje nastavka studija i priznavanje ispita s ocjenama i ostvarenim ECTS bodovima tijekom studija.

**V.4. Stjecanje potvrde o apsolviranom dijelu studijskog programa doktorskog studija**

**Članak 20.**

(1) Student koji je prekinuo doktorski studij može na temelju posebnog zahtjeva zatražiti potvrdu Fakulteta o ispunjenosti obveza tijekom doktorskog studija i stečenim ECTS bodovima.

(2) Potvrdu student može dobiti samo ako je odslušao predavanja, stekao uvjete za potpis nastavnika i položio ispite iz kolegija obuhvaćenih semestralnim modulom nakon kojega se studij prekida.

(3) Potvrdu iz stavka 1. ovog članka izdaje Povjerenstvo za stjecanje doktorata znanosti.

**V.5. Gubitak statusa studenta**

**Članak 21.**

(1) Student koji je upisao doktorski studij u punom radnom vremenu gubi status studenta ako

u roku šest godina od dana upisa na studij ne obrani doktorski rad i završi studij.

(2) Student koji je upisao doktorski studij s dijelom radnog vremena gubi status studenta ako

u roku deset godina od dana upisa na studij ne obrani doktorski rad i završi studij.

(3) Student gubi status studenta doktorskog studija ukoliko Fakultetsko vijeće Fakulteta donese odluku o obustavljanju postupka stjecanja doktorata u skladu sa Statutom Sveučilišta i Pravilnika o studijima i studiranju na Sveučilištu Josipa Jurja Strossmayera.

**V.6. Doktorski rad**

**Članak 22.**

(1) Doktorski rad mora biti samostalan i izvorni rad pristupnika kojim se dokazuje samostalno znanstveno istraživanje uz primjenu znanstvenih metoda i koji sadrži znanstveni doprinos u odgovarajućem znanstvenom području, odnosno znanstvenom polju.

(2) Doktorski je rad javni znanstveni rad i podložan je javnoj znanstvenoj procjeni.

(3) Oblici doktorskog rada mogu biti:

• znanstveno djelo – monografija

• znanstveno djelo koje se temelji na objavljenim člancima.

(4) Doktorski rad piše se na hrvatskom jeziku, a može uz suglasnost Fakultetskog vijeća Fakulteta biti i na nekom od svjetskih jezika.

(5) Naslov, sažetak i ključne riječi doktorskog rada moraju biti napisani na hrvatskom i

engleskom jeziku.

(6) Doktorski rad predaje se u elektroničkom obliku i uvezan. Oblik i sadržaj doktorskog rada propisan je na posebnom obrascu za izradu doktorskog rada.

**VI. POSTUPAK PRIJAVE, OCJENE I OBRANE DOKTORSKOG RADA**

**VI.1. Prijava doktorskog rada**

**Članak 23.**

(1) Prijava teme podnosi se na propisanom obrascu (Obrazac 1).

(2) Prijava kojom se pokreće postupak stjecanja doktorata znanosti mora sadržavati: prijedlog teme doktorskoga rada, obrazloženje teme, metodologiju rada te navođenje očekivanoga znanstvenog doprinosa.

(3) Ispunjenost uvjeta za pokretanje postupka za prihvaćanje teme doktorskoga rada utvrđuje Povjerenstvo za stjecanje doktorata znanosti koje imenuje Fakultetsko vijeće.

(4) Ako Povjerenstvo za stjecanje doktorata znanosti utvrdi da prijava ne sadrži potrebnu dokumentaciju, pozvat će pristupnika da dopuni prijavu u određenome roku, koji ne može biti duži od 30 dana.

**Članak 24.**

Fakultetsko vijeće na prijedlog Povjerenstva za stjecanje doktorata znanosti imenuje Povjerenstvo za prihvaćanje teme doktorskog rada od najmanje tri člana, koje u roku od 90 dana od dana imenovanja podnosi izvješće (Obrazac 2) s prijedlogom za prihvaćanje ili odbijanje teme doktorskoga rada.

**Članak 25.**

Na temelju obrazloženoga izvješća i prijedloga Povjerenstva za prihvaćanje teme doktorskoga rada, Fakultetsko vijeće donosi konačnu odluku o prihvaćanju ili odbijanju predložene teme doktorskoga rada, obavještava osobu koja je prijavila temu doktorskoga rada te određuje osobu koja će pristupniku pomagati savjetima pri izradi doktorskoga rada (mentora).

**Članak 26.**

Ako na temelju izvješća Povjerenstva, Fakultetsko vijeće ocijeni da pristupnik nema uvjete za stjecanje doktorata znanosti ili da se predložena tema ne može prihvatiti, odbit će prijavu pristupnika.

**VI.2. Ocjena i obrana doktorskog rada**

**Članak 27.**

(1) Fakultetsko vijeće, na prijedlog Povjerenstva za stjecanje doktorata znanosti, imenuje Povjerenstvo za ocjenu doktorskoga rada od najmanje triju članova.

(2) Članovi Povjerenstva za ocjenu doktorskog rada mogu biti samo osobe u znanstvenom zvanju i u znanstveno-nastavnom zvanju iz znanstvenog područja teme doktorskog rada.

**Članak 28.**

(1) Članovi Povjerenstva za ocjenu doktorskoga rada podnose izvješće (Obrazac 3), najkasnije u roku od 90 dana od primitka rada.

(2) Izvješće Povjerenstva za ocjenu doktorskoga rada sadrži: prikaz sadržaja rada, mišljenje i ocjenu rada s osvrtom na primijenjene metode, znanstveni sadržaj rada, te prijedlog Povjerenstva.

**Članak 29.**

Povjerenstvo za ocjenu doktorskoga rada može u svom izvješću predložiti:

- da se doktorski rad prihvati i pristupniku dopusti da pristupi obrani doktorskoga rada

- da se doktorski rad vrati pristupniku radi dopuna ili ispravka

- da se doktorski rad odbije.

**Članak 30.**

(1) Ukoliko Fakultetsko vijeće prihvati izvješće Povjerenstva za ocjenu doktorskoga rada u kojem je utvrđeno da doktorski rad ima nedostataka koji se mogu otkloniti, pozvat će pristupnika da otkloni nedostatke prema uputama i primjedbama Povjerenstva.

(2) U slučaju iz prethodnoga stavka pristupnik je dužan u roku od 90 dana od dana primitka zaključka dopuniti rad.

(3) Ako pristupnik u roku od 90 dana od dana primitka zaključka ne postupi prema uputama i primjedbama Povjerenstva za ocjenu doktorskoga rada, a za to nema opravdanog razloga, smatrat će se kao da je doktorski rad odbijen.

**Članak 31.**

Ukoliko Fakultetsko vijeće zaključi da izvješće Povjerenstva za ocjenu doktorskoga rada ne pruža sigurnu osnovu za donošenje odluke o ocjeni doktorskoga rada, može u Povjerenstvo za ocjenu uključiti nove članove i zatražiti da podnesu izvješće ili imenovati novo Povjerenstvo za ocjenu doktorskoga rada, koje će ponovno razmotriti doktorski rad i podnijeti izvješće.

**Članak 32.**

(1) Nakon prihvaćanja pozitivne ocjene doktorskoga rada, u pravilu na istoj sjednici Fakultetsko vijeće imenuje Povjerenstvo za obranu doktorskoga rada od najmanje triju članova i dvaju zamjenika, te određuje datum i mjesto obrane.

(2) Članovi Povjerenstva za ocjenu doktorskoga rada mogu biti i članovi Povjerenstva za obranu doktorskog rada.

(3) Članovi Povjerenstva za obranu doktorskoga rada mogu biti samo osobe u znanstvenom zvanju i u znanstveno-nastavnom zvanju.

**Članak 33.**

(1) Ako je u izvješću Povjerenstva za ocjenu doktorskoga rada ocjena negativna, a Fakultetsko vijeće ne donese odluku o proširenju sastava Povjerenstva ili imenovanju novoga Povjerenstva radi nove ocjene, Fakultetsko će vijeće donijeti odluku da se doktorski rad odbije i obustavi postupak za stjecanje doktorata znanosti i o tome obavijesti pristupnika.

(2) Posebno obrazložena odluka o obustavljanju postupka stjecanja doktorata znanosti pristupniku se dostavlja u roku od 8 dana.

(3) U slučaju iz stavka 1. ovoga članka pristupnik ne može na Fakultetu ponoviti postupak stjecanja doktorata znanosti o istoj temi.

**Članak 34.**

(1) Obrana doktorskog rada je javna.

(2) Datum i mjesto obrane doktorskog rada utvrđuje Fakultetsko vijeće, a obavijest o obrani doktorskog rada oglašava se na oglasnoj ploči i na mrežnim stranicama Fakulteta.

(3) Pristupnik brani doktorski rad pred Povjerenstvom za obranu doktorskoga rada.

(4) O obrani doktorskoga rada vodi se zapisnik (Obrazac 4) koji potpisuju članovi Povjerenstva i zapisničar.

(5) U zapisnik se unosi odluka Povjerenstva o obrani doktorskoga rada.

**Članak 35.**

(1) Odluka Povjerenstva o obrani doktorskoga rada može biti:

- obranio jednoglasnom odlukom Povjerenstva

- obranio većinom glasova Povjerenstva

- nije obranio.

(2) Pristupnik koji nije obranio doktorski rad ima pravo nakon 90 dana ponovno prijaviti izradbu doktorskoga rada, ali ne istu temu.

(3) Predmet doktorskoga rada koji nije obranjen u roku od deset godina od dana prihvaćanja teme doktorskoga rada podliježe ponovnom postupku prihvaćanja.

**VI.3. Predaja, objava i pohrana doktorskog rada**

**Članak 36.**

(1) Doktorand je obvezan u roku mjesec dana od dana obrane predati uvezan doktorski rad te elektroničku verziju referentu za poslijediplomski studij, i to u 9 primjeraka.

(2) Referent za poslijediplomski studij obvezan je dostaviti po jedan primjerak doktorskog rada odgovarajućim institucijama u Republici Hrvatskoj.

(3) Jedan primjerak doktorskog rada predaje se mentoru i knjižnici Fakulteta.

(4) Doktorski rad u elektroničkoj verziji objavljuje se na mrežnoj stranici Fakulteta.

**VI.4. Doktorski rad s odgođenim objavljivanjem**

**Članak 37.**

(1) Ukoliko su rezultati istraživanja u okviru izrade doktorskog rada provode za potrebe gospodarstva, a uključuju inovaciju koja podliježe pravima intelektualnog vlasništva, doktorand i mentor dužni su o tome izvijestiti Povjerenstvo za stjecanje doktorata znanosti te Ured za transfer tehnologija Sveučilišta.

(2) Mentor i doktorand prije predaje doktorskog rada na ocjenu mogu zatražiti da se s

doktorskim radom postupa tajno. U tom slučaju Fakultetsko vijeće Fakulteta može isključiti javnost iz obrane doktorskog rada i odgoditi njegovo javno objavljivanje radi zašite intelektualnog vlasništva od jedne godine od dana predaje doktorskog rada na ocjenu do najdulje tri godine, odnosno do javnog objavljivanja patenta prijave.

(3) Doktorski rad s odgođenim objavljivanjem brani se pred povjerenstvom koje potpisuje izjavu o čuvanju tajnosti podataka.

**VII. DIPLOMA I STJECANJE AKADEMSKOG STUPNJA DOKTORA ZNANOSTI**

**Članak 38.**

(1) Nakon završenog doktorskog studija i uspješno obranjenog doktorskog rada Sveučilište izdaje doktorandu diplomu kojom se potvrđuje završetak doktorskog studija i stjecanje akademskog stupnja doktora znanosti (dr. sc.) u skladu sa Zakonom.

(2) Diplomu o doktoratu znanosti uručuje rektor Sveučilišta na svečanoj promociji. Na svečanoj promociji doktorand se upisuje u knjigu doktora znanosti koju vodi Sveučilište.

**VIII. POSTUPAK ODUZIMANJA AKADEMSKOG STUPNJA DOKTORA ZNANOSTI I POČASNOG DOKTORATA**

**Članak 39.**

(1) Akademski stupanj doktora znanosti oduzima se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija ili ako je doktorski rad bio plagijat ili krivotvorina i u postupku koji odgovara postupku stjecanja doktorata, u skladu s odredbama Statuta Sveučilišta i ovog Pravilnika.

(2) Oduzimanje akademskog stupnja doktorata znanosti provodi se na temelju zahtjeva Fakultetskog vijeća Fakulteta na temelju vjerodostojno obrazložena prijedloga i priložene dokumentacije koja sadrži:

• podatke o autoru

• prijavu s obrazloženom temom doktorskog rada

• Odluku Fakultetskog vijeća Fakulteta o prihvaćanju teme doktorskog rada

• Odluku o imenovanju članova Povjerenstva za ocjenu doktorskog rada

• Izvješće Povjerenstva za ocjenu doktorskog rada

• Odluku o imenovanju Povjerenstva za obranu

• Zapisnik o obrani doktorskog rada

• jedan (1) primjerak doktorskog rada.

(3) Sukladno zahtjevu i dokumentaciji navedenoj u stavku 2. ovog članka, Senat imenuje povjerenstvo od pet članova iz znanstvenog područja i znanstvenog polja iz kojeg je obranjen doktorski rad. Najmanje tri člana povjerenstva moraju biti u znanstvenom zvanju znanstvenih savjetnika, odnosno znanstveno-nastavnom zvanju redovitog profesora, a preostala dva člana povjerenstva mogu biti u znanstvenom zvanju višeg znanstvenog suradnika, odnosno znanstvenog suradnika – izvanrednog profesora odnosno docenta, od kojih jedan mora biti s drugog sveučilišta ili znanstvene institucije. Mentor ne može biti član povjerenstva.

(4) Povjerenstvo iz prethodnog stavka razmatra i ocjenjuje prijedlog za oduzimanje akademskog stupnja doktorata i dužno je najkasnije u roku 60 dana od dana primitka prijedloga za oduzimanje akademskog stupnja doktora znanosti podnijeti izvješće Senatu.

**Članak 40.**

(1) Na temelju izvješća Povjerenstva iz prethodnog članka Senat donosi odluku.

(2) Uz Odluku Senata o oduzimanju doktorata znanosti prilaže se dokumentacija koja sadrži:

• podatke o autoru

• imena članova Povjerenstva za oduzimanje doktorata znanosti

• izvješće Povjerenstva.

**IX. PONIŠTENJE DIPLOME O DOKTORATU ZNANOSTI**

**Članak 41.**

(1) U slučaju da Senat donese odluku o oduzimanju doktorata znanosti, rektor će poništiti diplomu o doktoratu znanosti, i to najkasnije 30 dana od dana donošenja odluke Senata o oduzimanju doktorata znanosti.

(2) Odluka o oduzimanju doktorata znanosti unosi se u Knjigu doktorata Sveučilišta.

(3) Diploma o doktoratu znanosti poništava se stavljanjem klauzule o poništenju na nju.

(4) Osoba kojoj je oduzet doktorat znanosti dužna je vratiti Sveučilištu diplomu o doktoratu znanosti.

(5) Oduzimanjem doktorata znanosti oduzima se akademski stupanj doktora znanosti i gube se zvanja za čije je stjecanje jedan od uvjeta doktorat znanosti.

(6) U postupku oduzimanja doktorata znanosti povjerenstva i Senat obvezni su postupati u skladu s propisima o autorskoj pravnoj zaštiti pisanog znanstvenog djela.

**Članak 42.**

Počasni se doktorat može oduzeti ako se utvrdi da se njegov nositelj teško ogriješio o kriterije na temelju kojih mu je počasni doktorat podijeljen.

**Članak 43.**

(1) Počasni doktorat oduzima se u postupku koji je istovjetan postupku podjeljivanja počasnog doktorata.

(2) Postupak oduzimanja počasnog doktorata znanosti provodi Senat, i to na temelju vjerodostojno obrazloženog prijedloga triju stručnih vijeća ili pet članova Senata.

(3) O prijedlogu za oduzimanje počasnog doktorata raspravlja Senat i imenuje povjerenstvo od pet članova za ocjenu prijedloga o oduzimanju počasnog doktorata iz reda najistaknutijih znanstvenika i nastavnika Sveučilišta u znanstvenom, odnosno znanstveno-nastavnom zvanju.

(4) Povjerenstvo iz prethodnog stavka obvezno je u roku 60 dana od dana primitka prijedloga za oduzimanje počasnog doktorata dostaviti Senatu izvješće.

(5) Na temelju izvješća povjerenstva Senat donosi Odluku o oduzimanju počasnog doktorata.

(6) Na temelju Odluke Senata, rektor Sveučilišta obvezan je u roku 30 dana od dana donošenja Odluke Senata poništiti diplomu počasnog doktorata.

(7) Osoba kojoj je oduzet počasni doktorat obvezna je u roku 30 dana od dana poništenja diplome vratiti Sveučilištu diplomu počasnog doktorata.

(8) Diploma o počasnom doktoratu poništava se stavljanjem klauzule o poništenju u nju.

(9) Odluka o oduzimanju počasnog doktorata unosi se u Knjigu počasnih doktora Sveučilišta.

**X. TIJELA POSLIJEDIPLOMSKOG DOKTORSKOG STUDIJA**

**Članak 44.**

Tijela poslijediplomskog doktorskog studija su:

1. Povjerenstvo za stjecanje doktorata znanosti
2. Voditelj studija
3. Povjerenstva u postupku prijave, ocjene i obrane doktorskog rada

**X.1. Povjerenstvo za stjecanje doktorata znanosti**

**Članak 45.**

(1) Povjerenstvo za stjecanje doktorata znanosti (u daljnjem tekstu: Povjerenstvo), stalno je tijelo Fakultetskog vijeća koje skrbi o doktorskom studiju te utvrđuje ispunjenost uvjeta za pokretanje postupka za prihvaćanje teme doktorskoga rada te obavlja druge poslove u skladu s ovim Pravilima.

(2) Povjerenstvo ima pet (5) članova.

(3) Predsjednika i ostale članove Povjerenstva imenuje i razrješava Fakultetsko vijeće između nastavnika u znanstveno-nastavnom zvanju koji drže nastavu na doktorskome studiju.

(4) Članovi Povjerenstva imenuju se na četiri godine. Iste osobe mogu biti ponovo imenovane za članove Povjerenstva.

(5) Predsjednik Povjerenstva ujedno je i voditelj studija.

**X.2. Predsjednik Povjerenstva**

**Članak 46.**

Predsjednik Povjerenstva ima sljedeća prava i obveze:

* član je Povjerenstva za stjecanje doktorata znanosti
* ustrojava doktorski studij i odgovara za ostvarivanje studijskog programa i izvedbenog plana nastave doktorskog studija
* saziva i vodi sastanke mentora studenata

